Pirkanmaan käräjäoikeus on tuominnut parikymppisen miehen ehdolliseen vankeuteen törkeästä lapsen seksuaalisesta hyväksikäytöstä, raiskauksesta, sukupuolisiveellisyyttä loukkaavan kuvan levittämisestäja lapsen houkuttelemisesta seksiin.

Miehellä oli yhteensä kolme uhria.

Mies tuomittiin vuoden ja 11 kuukauden ehdolliseen vankeuteen ja maksamaan korvauksia kivusta ja särystä sekä oikeudenkäyntikuluista yhteensä reilut 23 000 euroa. Lisäksi mies tuomittiin 90 päivän yhdyskuntapalveluun.

Mies oli vuoden 2016 helmikuussa ehdotellut WhatsAppissa 15-vuotiaalle tytölle seksiä ja houkutellut häntä tapaamiseen. Saman vuoden lokakuussa mies vei 14-vuotiaan tytön asunnolleen ja oli hänen kanssaan kaksi kertaa suojaamattomassa sukupuoliyhteydessä.

Vuoden 2017 maaliskuussa mies raiskasi asunnollaan täysi-ikäisen naisen.

Lisäksi miehen tietokoneelta löytyi kolme sukupuolisiveellisyyttä loukkaavasti esittävää kuvaa lapsista. Koneella oli myös kaksi videota. Mies oli ladannut kuvat nettipalvelusta.

Tuomiosta tuli ehdollinen rikosten vakavuudesta huolimatta, sillä miehellä ei oikeuden mukaan ole merkintää aiemmista rikoksista. Lisäksi miehellä on vakituinen työpaikka ja opiskelupaikka.

Mies on myös käynyt psykologilla ja hän on oikeuden mukaan menossa seksuaalirikoksia tehneiden tai käyttäytymisestään huolissaan oleville tarkoitettuun kuntoutukseen.

Tuomio ei ole lainvoimainen.

16.7.2018 klo 12.54: Lisätty otsikkoon sana naisen raiskauksesta kerrottaessa.

17.7.2018 klo 10.08 Lisätty tieto yhdyskuntapavelusta.